C 164/17

OZNÁMENIE KOMISIE

Zverejnenie celkového počtu kvót v obehu v roku 2019 na účely trhovej stabilizačnej rezervy v rámci systému EÚ na obchodovanie s emisiami zriadeného smernicou 2003/87/ES

(2020/C 164/05)

1. Úvod

V roku 2015 prijali Rada a Európsky parlament rozhodnutie zriadiť trhovú stabilizačnú rezervu (1) v rámci systému EÚ na obchodovanie s emisiami (EU ETS) zriadeného smernicou Európskeho parlamentu a Rady 2003/87/ES (2). Trhová stabilizačná rezerva začala fungovať v januári 2019. Účelom rezervy je predísť tomu, aby trh EÚ s uhlíkom fungoval s veľkým štrukturálnym prebytkom kvót, s čím súvisí hrozba, že by v dôsledku tejto situácie EU ETS nedokázal poskytnúť potrebný signál pre investície vedúce k nákladovo efektívnemu dosiahnutiu cieľa EÚ týkajúceho sa znižovania emisií. Jej účelom je zároveň zvýšiť odolnosť EU ETS, pokiaľ ide o nerovnováhu medzi ponukou a dopytom, a tak zabezpečiť riadne fungovanie trhu v rámci EU ETS.

V rozhodnutí sa uvádza, že od roku 2017 Komisia každoročne do 15. mája zverejní celkové množstvo kvót v obehu (TNAC). Tento údaj rozhoduje o tom, či by niektoré kvóty, ktoré sa majú vydražiť, mali byť umiestnené do rezervy alebo z rezervy uvoľnené.

Dňa 14. mája 2019 zverejnila Komisia celkové množstvo kvót v obehu v roku 2018 v objeme približne 1,65 miliardy kvót (3). V súlade s pravidlami trhovej stabilizačnej rezervy sa na základe tohto zverejnenia malo počas obdobia od 1. septembra 2019 do 31. augusta 2020 (4) do rezervy umiestniť 397 178 358 kvót, a to vo forme zníženého množstva vydražených kvót.

Toto oznámenie je štvrtým zverejnením na účely trhovej stabilizačnej rezervy a týka sa roku 2019. Uvádza sa v ňom celkové množstvo kvót v obehu, ako aj podrobný opis jeho výpočtu. Zverejnením predmetnej rezervy sa stanoví množstvo kvót, ktoré sa budú umiestňovať do rezervy od septembra 2020 do augusta 2021.

2. Fungovanie trhovej stabilizačnej rezervy

Trhová stabilizačná rezerva funguje automaticky, ak celkové množstvo kvót v obehu prekročí stanovené rozpätie. Kvóty sa umiestnia do rezervy vtedy, ak celkové množstvo kvót v obehu prekročí hraničnú hodnotu 833 miliónov kvót. Kvóty sa z rezervy uvoľnia vtedy, ak celkové množstvo kvót v obehu bude nižšie ako 400 miliónov kvót. V praxi to znamená, že vďaka nižšej intenzite obchodovania formou aukcie sa kvóty doplnia do rezervy a v budúcnosti sa z nej uvoľnia tak, že sa ich vydraží o 100 miliónov viac.

Zverejnenie celkového množstva kvót v obehu, na základe ktorého sa kvóty umiestnia do rezervy alebo sa z rezervy uvoľnia, je preto kľúčovým prvkom pre fungovanie rezervy.

V súvislosti s revíziou systému EU ETS (5) sa vykonali dôležité zmeny vo fungovaní trhovej stabilizačnej rezervy. Počas obdobia od roku 2019 do roku 2023 sa percentuálny podiel celkového množstva kvót v obehu, ktorým sa určuje množstvo kvót umiestnených do rezervy v prípade prekročenia hraničnej hodnoty 833 miliónov kvót, dočasne zdvojnásobí z 12 % na 24 %. Okrem toho od roku 2023 už nebudú platné kvóty v trhovej stabilizačnej rezerve v množstve, ktoré je vyššie ako aukčný objem v predchádzajúcom roku.

Na základe tohto oznámenia sa preto počas 12 mesiacov so začiatkom od 1. septembra 2020 do rezervy umiestni 24 % (6) celkového množstva kvót v obehu. Zodpovedajúce množstvo sa odpočíta od aukčných objemov členských štátov a Spojeného kráľovstva podľa ich príslušných aukčných podielov. V tejto súvislosti treba pripomenúť, že do 31. decembra 2025 sa pri určovaní príslušných podielov neprihliada na kvóty prerozdelené v rámci Únie na účely solidarity a rastu.

3. Celkové množstvo kvót v obehu

Podľa článku 1 ods. 4 rozhodnutia (EÚ) 2015/1814 celkové množstvo kvót v obehu „je kumulatívne množstvo kvót vydaných v období od 1. januára 2008 vrátane množstva vydaného podľa článku 13 ods. 2 smernice 2003/87/ES v uvedenom období a nárokov na používanie medzinárodných kreditov uplatnených zariadeniami v rámci systému EU ETS v súvislosti s emisiami do 31. decembra daného roku, mínus množstvo kumulatívnych ton overených emisií zo zariadení v rámci systému EU ETS od 1. januára 2008 do 31. decembra toho istého daného roku, všetky kvóty zrušené v súlade s článkom 12 ods. 4 smernice 2003/87/ES a množstvo kvót v rezerve.“

Celkové množstvo kvót v obehu (TNAC) relevantné pre ich umiestnenie do trhovej stabilizačnej rezervy (MSR) a ich uvoľnenie z tejto rezervy sa vypočíta podľa tohto vzorca:

TNAC = ponuka – (dopyt + kvóty v MSR).

Celkové množstvo kvót v obehu určujú tri rôzne prvky: po prvé, ponuka kvót od 1. januára 2008; po druhé, dopyt po kvótach (množstvo odovzdaných a zrušených kvót); a po tretie, kvóty umiestnené v trhovej stabilizačnej rezerve.

Ako sa stanovuje v rozhodnutí (EÚ) 2015/1814, kvóty pre leteckú dopravu a overené emisie z leteckej dopravy sa v tejto súvislosti nezohľadňujú.

3.1. Ponuka

Ponuku kvót na trhu určuje päť rôznych prvkov:

— kvóty prenesené z rokov 2008 – 2012 (fáza 2),

— bezodplatné kvóty pridelené od 1. januára 2013 do 31. decembra 2019 (7) vrátane kvót pridelených z rezervy pre nových účastníkov (NER),

— kvóty vydané na obchodovanie formou aukcie od 1. januára 2013 (8) do 31. decembra 2019 (9) vrátane kvót odpočítaných od aukčných objemov počas obdobia 2014 – 2016 a kvóty odpočítané od aukčných objemov v roku 2019 na základe oznámení Komisie z 15. mája 2018 a zo 14. mája 2019,

— kvóty, ktoré speňažila Európska investičná banka (EIB) na účely programu NER300,

— nároky na používanie medzinárodných kreditov uplatnené zariadeniami v súvislosti s emisiami do 31. decembra 2019.

Množstvo kvót prenesených z fázy 2 EU ETS predstavuje 1 749 540 826 kvót (10). Toto „celkové množstvo prenesených kvót“ predstavuje celkové množstvo kvót vydaných v priebehu fázy 2 EU ETS, ktoré neboli odovzdané na krytie overených emisií alebo zrušené. Na účely stanovenia celkového množstva kvót v obehu teda ide o množstvo kvót v rámci ETS, ktoré je v obehu na začiatku obdobia 2013 – 2020 (fáza 3), t. j. 1. januára 2013, a takto sa to zohľadňuje aj pri výpočte.

Množstvo kvót pridelených bezodplatne medzi 1. januárom 2013 a 31. decembrom 2019 vrátane kvót pridelených z rezervy pre nových účastníkov predstavuje 5 850 263 308 (11).

Podľa správ o aukciách na spoločnej aukčnej platforme a na relevantných nezávislých platformách (12) množstvo kvót vydražených v období medzi 1. januárom 2013 a 31. decembrom 2019 vrátane takzvaných skorších aukcií predstavuje 5 229 748 000.

Množstvo kvót odpočítaných od aukčných objemov počas obdobia 2014 – 2016 predstavuje 900 000 000 v súlade s článkom 1 ods. 2 rozhodnutia (EÚ) 2015/1814.

Množstvo kvót odpočítaných od aukčných objemov v roku 2019 na základe oznámenia Komisie z 15. mája 2018 predstavuje 264 731 936 a na základe oznámenia Komisie zo 14. mája 2019132 392 786 kvót.

Na účely programu NER300 speňažila Európska investičná banka 300 000 000 kvót (13).

Nároky na používanie medzinárodných kreditov, ktoré zariadenia uplatnili v súvislosti s emisiami do 31. decembra 2019, zodpovedajú množstvu 450 221 816 (14).

3.2. Dopyt

Dopyt predstavuje celkové množstvo overených emisií zo zariadení medzi 1. januárom 2013 (15) a 31. decembrom 2019, t. j. 12 193 929 203 (16), a množstvo kvót zrušených v rovnakom období, čo zodpovedá množstvu 348 581 kvót.

3.3. Kvóty umiestnené v trhovej stabilizačnej rezerve

V súlade s článkom 1 ods. 2 rozhodnutia (EÚ) 2015/1814 sa 900 miliónov kvót, ktoré boli odpočítané od aukčných objemov počas obdobia 2014 – 2016, umiestnilo do rezervy, keď 1. januára 2019 začala svoju činnosť.

Na základe oznámenia Komisie z 15. mája 2018 (17) sa v období od 1. januára 2019 do 31. augusta 2019 umiestnilo do rezervy 264 731 936 kvót.

V nadväznosti na oznámenie Komisie zo 14. mája 2019 (18) bolo do rezervy v období od 1. septembra 2019 do 31. decembra 2019 umiestnených 132 392 786 kvót.

Na obdobie do 31. decembra 2019 sa teda v rezerve nachádzalo 1 297 124 722 kvót.

3.4. Celkové množstvo kvót v obehu

Vzhľadom na vyššie uvedené skutočnosti predstavuje celkové množstvo kvót v obehu 1 385 496 166 kvót.

4. Záver

V súlade s pravidlami trhovej stabilizačnej rezervy sa počas 12 mesiacov – od 1. septembra 2020 do 31. augusta 2021 – umiestni do trhovej stabilizačnej rezervy celkovo 332 519 080 kvót.

Ďalšie zverejnenie sa uskutoční v máji 2021 s cieľom stanoviť množstvá určené na umiestnenie do rezervy na obdobie od septembra 2021 do augusta 2022.

Prehľad

Ponuka a) Množstvo kvót prenesených z fázy 2 1 749 540 826 b) Bezodplatné kvóty na obdobie od 1. januára 2013 do 31. decembra 2019 vrátane kvót pridelených z rezervy pre nových účastníkov 5 850 263 308 c) Celkové množstvo kvót vydražených v období od 1. januára 2013 do 31. decembra 2019 vrátane takzvaných skorších aukcií 5 229 748 000 d) Kvóty odpočítané od aukčných objemov počas obdobia 2014 – 2016 900 000 000 e) Kvóty odpočítané od aukčných objemov v roku 2019 na základe oznámení Komisie z 15. mája 2018 a zo 14. mája 2019 397 124 722 f) Množstvo kvót, ktoré speňažila Európska investičná banka (EIB) na účely programu NER300 300 000 000 g) Nároky na používanie medzinárodných kreditov uplatnené zariadeniami v súvislosti s emisiami do 31. decembra 2019 450 221 816 Súhrn (ponuka) 14 876 898 672 Dopyt a) Overené emisie zo zariadení v rámci systému EU ETS od 1. januára 2013 do 31. decembra 2019 v tonách 12 193 929 203 b) Kvóty zrušené v súlade s článkom 12 ods. 4 smernice 2003/87/ES do 31. decembra 2019 348 581 Súhrn (dopyt) 12 194 277 784 Kvóty umiestnené v trhovej stabilizačnej rezerve Množstvo kvót v rezerve 1 297 124 722 Celkové množstvo kvót v obehu 1 385 496 166

(1) Rozhodnutie Európskeho parlamentu a Rady (EÚ) 2015/1814 zo 6. októbra 2015 o zriadení a prevádzke trhovej stabilizačnej rezervy systému obchodovania s emisnými kvótami skleníkových plynov v Únii a o zmene smernice 2003/87/ES (Ú. v. EÚ L 264, 9.10.2015, s. 1).

(2) Smernica Európskeho parlamentu a Rady 2003/87/ES z 13. októbra 2003, o vytvorení systému obchodovania s emisnými kvótami skleníkových plynov v spoločenstve, a ktorou sa mení a dopĺňa smernica Rady 96/61/ES (Ú. v. EÚ L 275, 25.10.2003, s. 32).

(3) Pozri oznámenie Komisie C(2019) 3288 final dostupné na adrese: https://ec.europa.eu/clima/sites/clima/files/ets/reform/docs/c_2019_3288_en.pdf.

(4) Príspevky jednotlivých členských štátov do trhovej stabilizačnej rezervy od 1. septembra do 31. decembra 2019 a od 1. januára do 31. augusta 2020 boli zverejnené v správe Komisie Európskemu parlamentu a Rade – Správa o fungovaní európskeho trhu s uhlíkom, COM(2019) 557 final, ktorá bola uverejnená 31. októbra 2019.

(5) Smernica Európskeho parlamentu a Rady (EÚ) 2018/410 zo 14. marca 2018, ktorou sa mení smernica 2003/87/ES s cieľom zlepšiť nákladovo efektívne znižovanie emisií a investície do nízkouhlíkových technológií a rozhodnutie (EÚ) 2015/1814 (Ú. v. EÚ L 76, 19.3.2018, s. 3).

(6) Čo predstavuje 2 % mesačne.

(7) Od 1. januára 2019 bolo pozastavené bezodplatné prideľovanie kvót zo strany Spojeného kráľovstva. Bezodplatne pridelené kvóty na rok 2019 boli uvoľnené v februári 2020, a preto sa nezohľadňujú pri výpočte ponuky kvót do 31. decembra 2019 [pozri rozhodnutie Komisie zo 17. decembra 2018 o poverení centrálneho správcu dočasne pozastaviť prijímanie príslušných postupov pre Spojené kráľovstvo prostredníctvom protokolu transakcií Európskej únie, pokiaľ ide o bezodplatné prideľovanie kvót, obchodovanie formou aukcie a výmenu medzinárodných kreditov C(2018) 8707]. Namiesto toho sa zahrnú do výpočtu na budúci rok.

(8) V tomto údaji sú zahrnuté takzvané skoršie aukcie, t. j. kvóty platné na obdobie 2013 – 2020, ktoré sa dražili pred 1. januárom 2013.

(9) Od 1. januára 2019 bolo pozastavené aj obchodovanie s (emisnými) kvótami formou aukcie zo strany Spojeného kráľovstva. Obchodovanie s (emisnými) kvótami zo strany Spojeného kráľovstva bolo obnovené v marci 2020, a preto sa takisto nezohľadnilo pri výpočte ponuky kvót do 31. decembra 2019. Namiesto toho sa zahrnie do výpočtu na budúci rok.

(10) Pozri Správu o trhu s uhlíkom z roku 2015, COM(2015) 576.

(11) Na základe výpisu z protokolu transakcií EÚ z 1. apríla 2020.

(12) K dispozícii na adrese: http://www.eex.com/en/products/environmental-markets/emissions-auctions/archive a https://www.theice.com/marketdata/reports/148.

(13) Prvá tranža v objeme 200 miliónov kvót sa predala v rokoch 2011 a 2012 a druhá tranža v objeme 100 miliónov kvót sa predala v rokoch 2013 a 2014, ďalšie údaje sú uvedené na adresehttps://ec.europa.eu/clima/sites/clima/files/lowcarbon/ner300/docs/summary_report_ner300_monetisation_en.pdf.

(14) Na základe výpisu z protokolu transakcií EÚ z 1. apríla 2020.

(15) Pokiaľ ide o overené emisie z obdobia 2008 – 2012, pozri vysvetlivky k „celkovému množstvu prenesených kvót“ (oddiel 3.1).

(16) Celkové množstvo overených emisií vychádza z výpisu z protokolu transakcií EÚ z 1. apríla 2020 zostaveného na účely zohľadnenia množstva overených emisií nahlásených do 31. marca 2020. Emisie nahlásené po tomto dátume sa preto v tomto celkovom množstve nezohľadňujú.

(17) C(2018) 2801.

(18) C(2019) 3288.